**ΠΡΟΓΡΑΜΜΑ «Μικροί φωτογράφοι εν δράσει!»**

**Συμμετέχοντες μαθητές: 20 ( από Α΄, Β΄και Γ΄ Γυμνασίου)**

Οι παιδαγωγικοί στόχοι του προγράμματος επιτεύχθηκαν καθώς:

Κατά τη διάρκεια της συμμετοχής τους στην ομάδα φωτογραφίας, οι μαθητές είχαν την ευκαιρία να εξοικειωθούν με βασικές τεχνικές φωτογράφισης, όπως η σύνθεση, ο φωτισμός και η οπτική γωνία. Παράλληλα, μελέτησαν τα βασικά είδη φωτογραφίας (πορτρέτο, τοπίο, ντοκουμέντο, καλλιτεχνική φωτογραφία κ.ά.), αναγνωρίζοντας τη διαφορετική χρήση και στόχευση κάθε μορφής. Μέσα από δημιουργικές δραστηριότητες, κλήθηκαν να εκφράσουν κοινωνικές, πολιτιστικές και περιβαλλοντικές ανησυχίες, χρησιμοποιώντας τη φωτογραφία ως μέσο προσωπικής έκφρασης. Η φωτογραφική ομάδα συνεργάστηκε και με το πρόγραμμα του σχολείου «Φυσικές Καταστροφές και Διαχείριση κρίσεων στην Ευρωπαϊκή ένωση). Για αυτό και δόθηκε έμφαση στη λήψη εικόνων που αποτυπώνουν τις επιπτώσεις φυσικών καταστροφών σε υποδομές, τοπία και ανθρώπινες δραστηριότητες. Ταυτόχρονα, οι μαθητές ανέπτυξαν τη φαντασία τους και εξάσκησαν την αισθητική τους κρίση, καταγράφοντας φωτογραφικά το φυσικό και πολιτιστικό περιβάλλον του τόπου και του σχολείου τους.

Πραγματοποιήθηκαν 16 οργανωμένες συναντήσεις της ομάδας του προγράμματος (κάθε Τετάρτη 14:00 – 15:30), κυρίως στον χώρο του σχολείου, αλλά και σε διάφορους τοπικούς φορείς και πολιτιστικούς χώρους για να αποκτήσουν οι μαθητές βιωματική επαφή με την τέχνη της φωτογραφίας και να εμπλουτίσουν την αισθητική και κοινωνική τους αντίληψη.

Μέσα από αυτές τις συναντήσεις αναδείχτηκαν κάποια φωτογραφικά ταλέντα και εκφράστηκαν δημιουργικά, αναπτύσσοντας αίσθημα προσωπικής ευθύνης και συνεργασίας. Τα παιδιά δούλεψαν και ατομικά, αλλά συνεργάστηκαν κιόλας για το στήσιμο της τελικής έκθεσης των φωτογραφιών τους.

Οι συναντήσεις στον χώρο του σχολείου επικεντρώθηκαν στην εκμάθηση βασικών φωτογραφικών τεχνικών, τόσο στη θεωρία όσο και στην πράξη. Κάθε φορά προβάλλονταν πλούσιο φωτογραφικό υλικό μέσα από το οποίο οι μαθητές εξασκήθηκε η ματιά των μαθητών στον εντοπισμό των θετικών και αρνητικών στοιχείων. Επιπρόσθετα, μετά από πολλές συζητήσεις, η ομάδα αποφάσισε να συμμετέχει στην εκπαιδευτική δράση του προγράμματος Περιβαλλοντικής εκπαίδευσης “Κλικ, προστάτευσε το!”, η οποία αναδεικνύει ό, τι αξίζει να προστατευτεί σήμερα. Στο πλαίσιο αυτό επέλεξαν με τις φωτογραφίες τους να αναδείξουν τοπικά προϊόντα του νομού, την τοπική αγορά που περνά κρίση και τη βιώσιμη γεωργία του νομού Κιλκίς. Η συμμετοχή αυτή δεν ολοκληρώθηκε καθώς η συλλογή υλικού και η δράση για την προστασία τους απαιτούσε περισσότερο χρόνο και επισκέψεις, που δεν διαθέταμε και δεν μπορούσαμε να υλοποιήσουμε. Αποφασίστηκε να συνεχιστεί την επόμενη χρονιά.

Τέλος, η ομάδα φωτογραφίας του σχολείου συμμετείχε στον 8ο Διαγωνισμό Φωτογραφίας του Αναπτυξιακού Οργανισμού Τοπικής Αυτοδιοίκησης-ΑΝΑΤΟΛΙΚΗ ΑΕ. με θέμα «ΤΟ ΜΕΛΛΟΝ ΠΟΥ ΘΕΛΟΥΜΕ – ΒΙΩΣΙΜΗ ΔΙΑΧΕΙΡΙΣΗ ΠΟΡΩΝ», όπου διακρίθηκε η φωτογραφία μιας μαθήτριάς μας μεταξύ των 238 φωτογραφιών του διαγωνισμού και βραβεύτηκε με έπαινο σε ειδική τελετή που φιλοξενήθηκε στο Κ.Ε.Δ.Ε.Α. του ΑΠΘ.

Πέρα όμως από τις συναντήσεις στον χώρο του σχολείου, έγιναν κάποιες επισκέψεις και ορισμένες φωτογραφικές εξορμήσεις, με σκοπό την κατανόηση των βασικών φωτογραφικών τεχνικών τόσο στην πόλη του Κιλκίς όσο και στην Θεσσαλονίκη. Η πρώτη επίσκεψη της ομάδας έγινε στο Μουσείο Φωτογραφίας ΜΟΜUS στη Θεσσαλονίκη. Η ομάδα μας περιηγήθηκε στους χώρους του μουσείου όπου θαύμασε τα έργα της έκθεσης «Στερεοσκοπία» ως μέθοδος λήψης και εμφάνισης φωτογραφιών που προέρχονταν από την φωτογραφική συλλογή του Μουσείου φωτογραφίας του Δήμου Καλαμαριάς «Χρήστος Καλεμκέρης». Συμμετείχαμε και στο εκπαιδευτικό πρόγραμμα του Μουσείου, μέσα από το οποίο εξοικειώθηκαμε με αυτήν την τεχνική που μετατρέπει τη φωτογραφία σε τρισδιάστατη εικόνα. Όλη η ομάδα δοκίμασε στερεοσκοπικά γυαλιά και δημιούργησε τις δικές της τρισδιάστατες εικόνες. Ακόμη, επισκεφτήκαμε την έκθεση των μαθητικών δημιουργιών της Δευτεροβάθμιας Διεύθυνσης Κιλκίς, με θέμα την «Περιβαλλοντική αλλαγή» που φιλοξενήθηκε στο φουαγιέ του κτιρίου της Περιφερειακής Ενότητας Κιλκίς. Θαυμάσαμε τα έργα συμμαθητών μας και υποσχεθήκαμε στον εαυτό μας να συμμετάσχουμε ενεργά στην επόμενη διοργάνωση. Η ομάδα πραγματοποίησε και ορισμένες φωτογραφικές εξορμήσεις, ώστε οι μαθητές να ασκηθούν στη λήψη φωτογραφιών σε πραγματικές συνθήκες και να πειραματιστούν με το φως, το κάδρο και τη σύνθεση εικόνας (φωτογράφιση στο κέντρο της Θεσσαλονίκης). Φωτογραφίζοντας τα τοπικά καταστήματα του Κιλκίς και τα τοπικά προϊόντα του νομού, οι μαθητές συνομίλησαν αρκετά και με τους καταστηματάρχες, γνώρισαν προϊόντα της περιοχής μας και ενημερώθηκαν για την κρίση που περνάει η τοπική αγορά.

Δυστυχώς δεν μπόρεσαν να πραγματοποιηθούν όλες οι προβλεπόμενες δράσεις του προγράμματος, είτε λόγω οικονομικών δυσκολιών των μαθητών, είτε λόγω των πολλών εξωσχολικών τους υποχρεώσεων. Έτσι δεν πραγματοποιήθηκε επίσκεψη σε κάποιο φωτογραφικό στούντιο επαγγελματία φωτογράφου, ούτε στο Μουσείο Φωτογραφίας στη Δράμα ή στο τμήμα Ήχου και Εικόνας του Ιονίου Πανεπιστημίου στην Κέρκυρα.

Στο τέλος της σχολικής χρονιάς έγινε στον χώρο του σχολείου έκθεση με τα έργα των μαθητών, την οποία επισκέφτηκαν όλοι οι μαθητές του σχολείου.

**<https://gnomikilkis.blogspot.com/2025/06/Mia-akomi-diakrisi-tou-3ou-Gymnasiou-Kilkis-se-fotografiko-diagonismo.html?m=1>**

**Συμμετέχοντες εκπαιδευτικοί: Δημητριάδου Ευαγγελία ΠΕ02.50**

**Γλερίδου Αφροδίτη ΠΕ02**